钦定古今图书集成/方舆汇编/职方典/第1288卷 > 《游千佛钟鼓洞记》前人
## 钦定古今图书集成/方舆汇编/职方典/第1288卷 > 《游千佛钟鼓洞记》前人

千佛。钟鼓洞在天柱治西。出郭，傍山岩行，涧泉流荡，
石块磊落，约五里而近，旧为苗寨。自朱令刱县，览而
嘉之，导其泉流，开其壁垒，豁然闳然，而奇状始显于
世。初入，度石梁，固以重扄，翼以茅店，结亭曰“环翠”焉。
泉水由石砌喷入池内，再入为三元宫，宫前池水清
漪，中峙，奇石绕而后为泉之发源，有亭题曰“枕流漱
石。”洞在三元宫之左，石门西向，阔四五十步，高三丈
许，左右垂二石，击之有声，如钟鼓然。壁间特出者，为
瞿昙萨埵之貌，不可枚举。偏北稍高，缘琢为级，以为
肆筵之处。石形上如幛幕，檐边缨络下垂。环视磔砾
者，有石钟乳所注，如玉笋，尤滑腻。酒数行，流览洞之
奇观，奥窅郁深，约百步许，回视偏南，近岩，有穴如竦，
则鹦鹉洞也。再东行，或逾磐石，或高或下，折而纡回，
水道横斜列炬。涉而益东，湫隘伏身始入，水深如壑，
不能穷其委矣。酒且阑，由故道上崖，窥其高洞。洞口
一石，宛然鹦鹉之飞鸣者。石象蹲其下，俯瞰危险。令
设朱栏翼之，俾可凭。复入席，数举觥罚酒。时八月四
日也。次日为观音岩《之游》。